**จิตรกรรมเหนือจริงเรื่องดอกไม้**

**Surrealism Painting Entitled “Flowers”**

**กันยาภรณ์ วาสุเทพ1,รศ.พีระพงษ์ กุลพิศาล2**

**นักศึกษาหลักสูตรศิลปศาสตรมหาบัณฑิต ปีการศึกษา 2559**

**มหาวิทยาลัยราชภัฏบ้านสมเด็จเจ้าพระยา**

**บทคัดย่อ**

งานวิจัยนี้มีวัตถุประสงค์เพื่อ 1) ศึกษาวิเคราะห์จิตรกรรมเหนือจริงเรื่องดอกไม้ของจอร์เจีย โอคีฟที่สร้างขึ้นระหว่างปี ค.ศ.1920-1945 ในประเด็น การตัดทอนรูปทรง ชุดสี การจัดองค์ประกอบศิลป์ และ 2) สร้างสรรค์ผลงานจิตรกรรมเหนือจริงเรื่องดอกไม้ ด้วยสีอะคริลิกบนผ้าใบ กลุ่มตัวอย่าง คือ ผลงานจิตรกรรมเหนือจริงเรื่องดอกไม้ จำนวน 25 ภาพ คัดเลือกโดยวิธีการสุ่มแบบเจาะจง เครื่องมือที่ใช้ในการการวิจัย ได้แก่ แบบวิเคราะห์ตารางกริด แบบสังเกตแบบมีโครงสร้าง แบบสัมภาษณ์แบบมีโครงสร้างผลงานสร้างสรรค์ และแบบสนทนากลุ่ม สถิติที่ใช้ในการวิเคราะห์ข้อมูล ได้แก่ ค่าเฉลี่ยและค่าร้อยละ

ผลการวิจัยพบว่า

1. การศึกษาวิเคราะห์จิตรกรรมเหนือจริงเรื่องดอกไม้ ในประเด็นการตัดทอนรูปทรงที่พบมากที่สุดคือ การบิดเบี้ยว รองลงมา คือ การตัดทอนรายละเอียด การยืด การหด และการทำให้แบนตามลำดับ ชุดสีที่พบมาก คือ สีผสมขาว รองลงมาคือ สีเขียวอ่อน สีน้ำตาล สีส้มและสีฟ้าตามลำดับ การจัดองค์ประกอบศิลป์ พบมากที่สุดคือ การจัดเอกภาพแบบกลุ่ม มีความสมดุลแบบซ้าย-ขวาเท่ากันตามความรู้สึกและวางจุดสนใจในตำแหน่งที่สำคัญ
2. การสร้างสรรค์ผลงานจิตรกรรมเหนือจริงเรื่องดอกไม้ ด้วยสีอะคริลิกบนผ้าใบ ผู้วิจัยใช้การตัดทอนรูปทรงโดยการบิดเบี้ยว โดยการตัดทอนรายละเอียด การยืด การหด และการทำให้แบนตามลำดับ ชุดสี ใช้สีผสมขาว รองลงมาสีเขียวอ่อน สีน้ำตาล สีส้ม และ สีฟ้าตามลำดับ การจัดองค์ประกอบศิลป์ใช้การจัดภาพเอกภาพแบบกลุ่ม มีความสมดุลแบบซ้ายขวาเท่ากันโดยความรู้สึกและวางจุดสนใจในตำแหน่งที่สำคัญ

**คำสำคัญ** : จิตรกรรมเหนือจริง ดอกไม้ การตัดทอนรูปทรง

1. นางสาวกันยาภรณ์ วาสุเทพ นักศึกษาหลักสูตรศิลปศาสตรมหาบัณฑิต

มหาวิทยาลัยราชภัฏบ้านสมเด็จเจ้าพระยา

2. รองศาสตราจารย์ พีระพงษ์ กุลพิศาล อาจารย์ประจำสาขาวิชาศิลปกรรม

มหาวิทยาลัยราชภัฏบ้านสมเด็จเจ้าพระยา

**ABSTRACT**

The purposes of this research were 1) to analyze the surrealism paintings entitled “Flowers” by Georgia O'keeffe between 1920-1945 in terms of distortion, colour scheme, and composition and 2) to create surrealism paintings entitled “Flowers” in acrylic on canvas. The samples included the twenty-five paintings obtained through purposive random sampling. Data were collected using grid analytical table, structured observation checklist, structured interview, focus group interview. Data were analyzed in mean and percentage.

The findings revealed as follows.

1. The most found distorting in surrealism paintings entitled “Flowers” were twist followed by reduction of details, extension, contraction, and flattening. The most found colour schemes involved mixed-white followed by light green brown, orange, and blue The most found composition included group unity, approximation symmetry, and focus of interest was placed at the spacific position.
2. The researcher adopted distorting technique, reduction of details, extension, contraction, and flattening for creating surrealism paintings entitled “Flowers” in acrylic on canvas. The used colour scheme involved mixed-white followed by light green brown, orange and blue. The used composition used were included group unity, approximation symmetry, and focus of interest was placed at the specific position.

**Keywords**: Surrealism Paintings, Flowers, Distortion

**บทนำ**

**ความเป็นมาและความสำคัญของปัญหา**

สภาพของสังคมไทยในปัจจุบันมักจะมีเรื่องสับสนวุ่นวาย ก่อให้เกิดความขัดแย้งกันหลาย ๆด้าน โดยเฉพาะในด้านความคิดเห็นทางการเมืองในขณะนี้ยังทำให้คนในสังคมแตกเป็นกลุ่มๆบางครั้งถึงกับทำร้ายกันอย่างรุนแรงถึงขั้นเสียชีวิตและทรัพย์สิน ส่งผลกระทบถึงความมั่นคงทางเศรษฐกิจ และการพัฒนาประเทศจึงพัฒนาไปอย่างเชื่องช้า การค้าขายไม่คล่องตัวเหมือนแต่ก่อน มิจฉาชีพมีมากขึ้นหลายรูปแบบ เด็กและสตรีถูกคุกคามทางเพศมากขึ้น สภาพบ้านเมืองในขณะนี้จึงขาดซึ่งความปลอดภัยและความสงบสุขเท่าที่ควร เหตุการณ์เช่นนี้เกิดขึ้นในหลายประเทศ ไม่เฉพาะแต่ในประเทศไทย ซึ่งจากความร้ายแรงนี้มักจะเกิดขึ้นกับคนในสังคมบ่อยครั้ง สร้างความสะเทือนใจให้แก่คนในสังคม

ในอดีตที่ผ่านมาช่วงสงครามโลกครั้งที่ 1 ปี ค.ศ. 1914-1918 ได้มีกลุ่มศิลปินสร้างศิลปะแนวเหนือจริงต่อต้านสงครามและความโหดร้ายชื่อ ดาดา เกิดขึ้น ณ กรุงปารีส ประเทศฝรั่งเศส โดยมี ทรีสตัน ซาร่า เป็นผู้นำแนวคิดดาดา ไปเผยแพร่ยังกรุงปารีส โดยกลุ่มดาดาในกรุงปารีสนั้นได้รับอิทธิพลจากการอ่านหนังสือ ชื่อการแปลความฝัน ของซิกมันต์ ฟรอยด์ ซึ่งพวกเขาใช้แนวคิดเรื่องจิตวิเคราะห์ของฟรอยด์มาใช้ในการสร้างสรรค์ผลงานเพื่อแสดงถึงความปรารถนาในจิตใต้สำนึก กลุ่มศิลปะดาดา มีเป้าหมายในการต่อต้านสงครามและช่วยชี้นำสิ่งไม่ดีในสังคม ขณะนั้น พวกเขาจะสร้างศิลปะในลักษณะประชดประชันสังคมในสิ่งที่เขาไม่เห็นด้วย ดาดา กลายเป็นกระแสลัทธิทางศิลปะที่เคลื่อนไหวไปในยุโรปอย่างรวดเร็ว ไม่ว่าจะเป็นในปารีส เบอร์ลิน โคโลญจ์ อิตาลี ไอร์แลนด์ เนเธอร์แลนด์ รวมไปถึงสหรัฐอเมริกา ด้วยเหตุที่ว่า ดาดา เป็นรูปแบบที่ไร้กฎข้อบังคับ มีอิสระเสรีในการสร้างผลงานและต่อต้านขนบธรรมเนียมประเพณีเดิมที่เคยมีมา อีกทั้งยังมีปัจจัยเรื่องการต่อต้านสงคราม การต่อต้านสังคมและการเมืองการปกครองมาเกี่ยวข้องเหล่านี้ส่งผลให้ ผลงานศิลปะ ในแบบของดาดาจึงถูกสร้างขึ้นจากวัสดุและวิธีคิดที่หลากหลาย ไม่จำกัดอยู่ในกรอบเดิมๆ รวมไปถึงเรื่องของความงามหรือสุนทรียภาพของผลงานก็ถูกสร้างความหมายใหม่ขึ้น ในแนวใหม่ผู้ดูจะรู้สึกเหมือนกึ่งฝันกึ่งจริง ผู้ชมศิลปะแนวนี้รู้สึกได้เหมือนได้เดินทางไปสู่จิตที่ตนเองเก็บกดไว้ ที่ไม่สามารถเกิดขึ้นจริงได้ ตามทฤษฎีของ ซิกมันต์ ฟรอยด์ การชมศิลปะแนวนี้ ทำให้รู้สึกผ่อนคลาย ล่องลอย หักลบความเครียดไปได้ชั่วขณะ จากพลังของศิลปะแนวนี้ทำให้มีศิลปินอีกหลายท่าน สร้างผลงานที่ได้อารมณ์คล้ายกัน

จิตรกรรมเซอร์เรียลิสม์ที่แสดงส่วนละเอียดเชิงวัตถุได้ชัดเจนมาก พบว่ามีทำกันหนักหน่วงอยู่ในประเทศเบลเยี่ยม (แมกริตต์ และเดลโว) แม้ในฝรั่งเศสก็มีความเหนียวแน่นในงานแบบนี้มากทีเดียว ศิลปินที่แสดงออกงานแนวนี้ได้ชัดเจนที่สุด ได้แก่ อีฟ ตังกาย พร้อม ๆ กันนั้น ดาลี ในประเทศสเปนก็มีผลงานดีเด่นในลักษณะนี้พอ ๆ กันด้วย เทคนิคจิตรกรรมของศิลปินเซอร์เรียลิสม์เหล่านี้ มีความถูกต้องแม่นยำเยี่ยงงานชั้นครูรุ่นเก่า และบางทีก็เคร่งครัดมากจนเกินไป คือ บางภาพพวกเขาได้พยายามจำลองออกมาราวกับภาพถ่ายเลยทีเดียว แต่สิ่งที่วาดออกมาด้วยการรับรู้ที่ถูกต้องแน่นอนเช่นนี้ มาจากความแท้จริงที่ดูแปลกออกไปอย่างบริบูรณ์ รูปที่วาดออกมาจึงเป็นสิ่งที่ไม่เคยมีใครเคยเห็นมาก่อนในชีวิตจริง จะมีแต่ในความนึกฝันเท่านั้น ซึ่งจะเป็นรูปภาพที่ทำให้ผู้ดูได้สัมผัสกับความอิสระที่สุดของความอิสระเท่าที่เคยประสบกันมาก่อน และจากส่วนละเอียดที่วาดถูกต้องชัดเจนราวกับการจำลองสิ่งแปลก ๆด้วยวิธีการถ่ายภาพเช่นนี้ได้ทำให้ผู้ดูรู้สึกตื่นตาตื่นใจกับคุณภาพอันน่าอัศจรรย์มากทีเดียว (อัศนีย์ ชูอรุณ, 2544, น.99-105)

ศิลปินมีชีวิตและใช้ชีวิตร่วมเป็นหน่วยหนึ่งของสังคม หากขาดความสำนึกรับผิดชอบต่อปัญหาสังคม หรือเพื่อนมนุษย์ด้วยกัน ก็คงไม่ต่างอะไรจากการเป็นกาฝากของสังคม และจะมาโวยวายให้ผู้คนเขานับถือบูชานักเขียน นักประพันธ์ ศิลปินทุกสาขา ควรใช้สติปัญญาชี้นำผู้คนไปในทางดีงาม มีผลงานเป็นกระจกเงาที่เจิดจ้าสะท้อนให้เห็นความสกปรกโสมมของผู้คนที่เอารัดเอาเปรียบ ฉ้อฉลสังคม และเพื่อนมนุษย์ จึงจะได้ชื่อว่าเป็นผู้ที่ได้ใช้สติปัญญาโดยสมบูรณ์อย่างแท้จริง และมีชีวิตอยู่อย่างไม่สูญเปล่า (ประพันธ์ ศรีสุตา, 2542, น.26)

ผู้วิจัยได้ศึกษาและมีแรงบันดาลใจจากศิลปะลัทธิเหนือจริง มาเป็นจุดเริ่มต้นในการคิดที่จะสร้างสรรค์ผลงานจิตรกรรมซึ่งนำมาพัฒนาเป็นแนวทางของตนเอง แนวคิดงานศิลปะที่ผู้วิจัยจะสร้างสรรค์ขึ้นมีแหล่งที่มาจากธรรมชาติที่สวยงาม คือ ดอกไม้ที่มีอยู่มากมายหลายพันธุ์หลายชนิด ที่สำคัญก็คือดอกไม้มีความหมายในทางที่ดีงามมนุษย์เราใช้ดอกไม้เป็นสื่อแสดงความรู้สึก แสดงความรักกันมานานแล้ว ไม่เพียงแค่การสื่อความรู้สึกของหนุ่ม-สาวเท่านั้น ดอกไม้ยังถูกใช้เป็นสัญลักษณ์แทนความหมายอื่นๆ อีกด้วย เช่น ดอกกุหลาบ มีความหมายแทนการบอกรัก ดอกลิลลี่ หมายถึง ความรักที่อ่อนหวานประทับใจ ดอกไอริส มีความหมายถึง การกลับมารักกันอีกครั้ง ดอกคาร์เนชั่น หมายถึง ความรักที่ไม่หวังสิ่งตอบแทนใด ๆ ทั้งสิ้น ดอกทานตะวัน หมายถึง ความรักที่เชื่อมั่นหรือมั่นคงแบบรักเดียวใจเดียว ดอกทิวลิป หมายถึงการตกหลุมรัก ดอกเยอบีร่า หมายถึง ความรักที่ซื่อตรง มั่นคง ภักดี และยังเป็นดอกไม้ที่สามารถดูดสารพิษได้เป็นอย่างดีอีกด้วย ดอกเบญจมาศ สื่อไปในทางความรักแบบจริงใจที่เราเรียกว่ารักแท้ เป็นต้น

จากการศึกษาพบว่า จอร์เจีย โอคีฟ มีความโดดเด่นในการสร้างสรรค์ผลงานจิตรกรรมดอกไม้ เนื้อหาสาระมีนัยยะสัญลักษณ์ทางเพศ ความกดดันทางสังคมเนื้อหาสาระที่นำเสนอ ใช้ดอกไม้เป็นสื่อความลุ่มลึกนุ่มนวลแต่แฝงเร้น กระตุ้นเตือนสังคมในรูปแบบเฉพาะตัว

ผู้วิจัยมีความสนใจ ลักษณะการสร้างสรรค์งานจิตรกรรมดอกไม้ของศิลปินจอร์เจีย โอคีฟ ในประเด็น การตัดทอนรูปทรง ชุดสี และการจัดองค์ประกอบศิลป์ เพื่อนำผลการค้นหามาสร้าง สรรค์ผลงานจิตรกรรมเหนือจริงเรื่องดอกไม้ ด้วยสีอะคริลิกบนผ้าใบ

**วัตถุประสงค์ของการวิจัย**

1. เพื่อวิเคราะห์ผลงานจิตรกรรมเรื่องดอกไม้ ของจอร์เจีย โอคีฟ ในประเด็นการตัดทอนรูปทรง ชุดสี การจัดองค์ประกอบศิลป์
2. เพื่อสร้างสรรค์งานจิตรกรรมเหนือจริงเรื่องดอกไม้ ด้วยสีอะคริลิกบนผ้าใบ

**ขอบเขตของการวิจัย**

**ประชากร** ได้แก่ ผลงานจิตรกรรมเรื่องดอกไม้ของจอร์เจีย โอคีฟ ที่สร้างขึ้นระหว่าง ปี ค.ศ. 1920-1945 จำนวน 100 ภาพ

**กลุ่มตัวอย่าง** ได้แก่ ผลงานจิตรกรรมเรื่องดอกไม้ ของจอร์เจีย โอคีฟ จำนวน 25 ภาพ คัดเลือกโดยวิธีสุ่มแบบเจาะจงโดยใช้เกณฑ์ต่อไปนี้

1. จัดภาพเต็มกรอบ
2. แสดงเกสรดอกไม้
3. แสดงลักษณะการตัดทอนและบิดเบือน

**ตัวแปรที่ศึกษา**

**ตัวแปรอิสระ**

ได้แก่ การตัดทอนรูปทรง ชุดสี การจัดองค์ประกอบศิลป์

**ตัวแปรตาม**

ผลงานจิตรกรรมเหนือจริงเรื่องดอกไม้

**วิธีดำเนินการวิจัย**

ในการวิจัยครั้งนี้มุ่งศึกษาเรื่อง จิตรกรรมเหนือจริงเรื่องดอกไม้ เป็นการวิจัยและพัฒนา (Research and development) โดยเริ่มจากการวิเคราะห์ผลงานจิตรกรรมเหนือจริงเรื่องดอกไม้ของจอร์เจีย โอคีฟ จำนวน 25 ภาพ จากจำนวน 100 ภาพ นำผลจากการวิเคราะห์ สังเคราะห์ มาสร้างผลงานจิตรกรรมเรื่องดอกไม้ด้วยสีอะคริลิกบนผ้าใบ ครั้งที่ 1 จำนวน 3 ภาพ แล้วนำเสนอผู้เชี่ยวชาญทางจิตรกรรมเพื่อรับข้อเสนอแนะมาพัฒนาผลงานครั้งที่ 2 จำนวน 1 ภาพ เพื่อให้ผู้มีประสบการณ์ทางศิลปกรรมตรวจสอบผลงาน โดยการสนทนากลุ่ม (Fogus Group) ผู้วิจัยได้ดำเนินการตามขั้นตอน ดังนี้

1. ประชากรและกลุ่มตัวอย่าง
2. เครื่องมือที่ใช้ในการวิจัย
3. การเก็บรวบรวมข้อมูล
4. สถิติที่ใช้ในการวิเคราะห์ข้อมูล

**ประชากรและกลุ่มตัวอย่าง**

**ประชากร**

ประชากรได้แก่ ผลงานภาพจิตรกรรมเหนือจริงเรื่องดอกไม้ ที่ได้คัดเลือกจากผลงานของศิลปินจอร์เจีย โอคีฟ ที่สร้างขึ้นระหว่าง ปี ค.ศ. 1920-1945 จำนวน 100 ภาพ

**ตัวแปรที่ศึกษา**

การวิจัยครั้งนี้กำหนดตัวแปรที่ศึกษา ตัวแปรต้น ได้แก่ 1.การตัดทอนรูปทรง 2.ชุดสี 3.การจัดองค์ประกอบศิลป์ 4.การสร้างและพัฒนาผลงานจิตรกรรมเหนือจริงเรื่องดอกไม้

**เครื่องมือที่ใช้ในการวิจัย**

ในการวิจัยครั้งนี้เครื่องมือที่ใช้ในการศึกษาวิเคราะห์ มีทั้งหมด 4 ชิ้น โดยมีขั้นตอนการสร้างและการหาคุณภาพเครื่องมือ ดังนี้

1. แบบวิเคราะห์ตารางกริด (Grids Analysis Table)

2. แบบสังเกตแบบมีโครงสร้าง (Structured Observation)

3. แบบสัมภาษณ์แบบมีโครงสร้าง (Structured Interview)

4. ผลงานสร้างสรรค์ ครั้งที่ 1 และครั้งที่ 2

5. แบบสนทนากลุ่ม (Focus Group Interview)

**ขั้นตอนในการสร้างเครื่องมือชิ้นที่ 1** แบบวิเคราะห์ตารางกริด (Grids Analysis Table)

สร้างโดยกำหนดช่องตาราง จำนวน 100 ช่องเท่า ๆ กัน 1 ช่องมีเนื้อที่เท่ากับร้อยละ 1 เพื่อใช้ในการวิเคราะห์ชุดสีที่ปรากฏในภาพจิตรกรรมแนวลัทธิเหนือจริงเรื่องดอกไม้โดยตรง แล้วจึง บันทึกชุดสีลงในตารางสรุปการวิเคราะห์ชุดสี ตามลำดับคือ 1. สีผสมขาว 2. สีเขียวอ่อน 3. สีน้ำตาล 4. สีส้ม 5. สีฟ้า

**วิธีการหาคุณภาพเครื่องมือชิ้นที่ 1** โดยการนำเสนอให้อาจารย์ที่ปรึกษาพิจารณารับรอง

**ขั้นตอนในการสร้างเครื่องมือชิ้นที่ 2** แบบสังเกตแบบมีโครงสร้าง(Structured Observation)

โดยใช้สำหรับสังเกต วิเคราะห์ผลงานจิตรกรรมกลุ่มตัวอย่างตามประเด็นที่กำหนดไว้ในวัตถุประสงค์ของการวิจัย คือ การตัดทอนรูปทรง การจัดองค์ประกอบศิลป์ ผู้วิจัยได้กำหนดหัวข้อตามประเด็น ดังนี้

1. การตัดทอนรูปทรง

 1. ตัดทอนรายละเอียด

 2. การยืด

 3. การหด

 4. การบิดเบี้ยว

 5. การทำให้แบน

หลังจากนั้นนำผลการสังเกตบันทึกรวบรวมข้อมูลลงในตารางการสังเคราะห์การตัดทอนรูปทรง

2. การจัดองค์ประกอบศิลป์

* 1. เอกภาพ (Unity)

 แบบกลุ่ม

 แบบกระจาย

* 1. ความสมดุล (Balance)

 สมดุลแบบซ้าย-ขวาเท่ากันทุกประการ

 สมดุลแบบซ้าย-ขวาเท่ากันโดยความรู้สึก

 สมดุลจากแกนกลาง

* 1. จุดเด่นหรือจุดสนใจ (Point of Interest)

 จุดสนใจกึ่งกลางภาพ

 จุดสนใจในตำแหน่งที่สำคัญ

หลังจากนั้นนำผลการสังเกตบันทึกรวบรวมข้อมูลลงในตารางการสังเคราะห์

**วิธีการหาคุณภาพเครื่องมือชิ้นที่ 2** โดยการนำเสนอให้อาจารย์ที่ปรึกษาเป็นผู้พิจารณารับรอง

**ขั้นตอนในการสร้างเครื่องมือชิ้นที่ 3** แบบสัมภาษณ์แบบมีโครงสร้าง(Structured Interview)

เป็นการสัมภาษณ์เชิงลึก (In-depth Interview) ใช้ในการสัมภาษณ์ผู้เชี่ยวชาญทางจิตรกรรม คือ ผศ.พิเชษฐ สุนทรโชติ ควบคู่ไปกับการนำเสนอภาพจิตรกรรมแนวเหนือจริงเรื่องดอกไม้ ซึ่งเป็นเครื่องมือที่เป็นผลงานจิตรกรรม จำนวน 3 ภาพ โดยมีขั้นตอนการสร้าง ดังนี้

1. รวบรวมและจัดลำดับประเด็นที่ต้องการศึกษาจากวัตถุประสงค์ของการวิจัยซึ่งมีทั้งหมด 3 ประเด็น การตัดทอนรูปทรง ชุดสี การจัดองค์ประกอบศิลป์
2. กำหนดคำถามการสัมภาษณ์ตามประเด็นที่ต้องการศึกษา โดยปรึกษาอาจารย์ที่ปรึกษาทุกขั้นตอน
3. สร้างแบบสัมภาษณ์ผู้เชี่ยวชาญ

**วิธีหาคุณภาพเครื่องมือชิ้นที่** 3 โดยการนำเสนอให้อาจารย์ที่ปรึกษาเป็นผู้พิจารณารับรอง

**ขั้นตอนในการสร้างเครื่องมือชิ้นที่ 4** ผลงานสร้างสรรค์ ครั้งที่ 1 และครั้งที่ 2

**ขั้นตอนการสร้างเครื่องมือครั้งที่ 1** จำนวน 3 ภาพ

1. วิเคราะห์งานจิตรกรรมเหนือจริงเรื่องดอกไม้ จำนวน 25 ภาพ เพื่อศึกษาตามหัวข้อประเด็น คือ การตัดทอนรูปทรง ชุดสีที่ให้ความรู้สึกเบิกบานสดใส การจัดองค์ประกอบศิลป์ ในการสร้างเครื่องมือ
2. กำหนดแนวคิดและเนื้อหาของผลงาน โดยเน้นความเหนือจริงในเรื่องของดอกไม้และผู้หญิง
3. ถ่ายทอดความคิดเป็นงานสเก็ตซ์ (Sketeh)
4. การสร้างสรรค์งานจิตรกรรมโดยใช้เทคนิคการระบายสีแบบกลมกลืนและการเพนท์สี ด้วยสีอะคริลิกบนผ้าใบ ขนาด 80 x 80 เซนติเมตร
5. นำเสนอผลงานที่สร้างสรรค์เพื่อขอความเห็นชอบจากอาจารย์ที่ปรึกษา

**วิธีการหาคุณภาพผลงานสร้างสรรค์ครั้งที่ 1** จำนวน 3 ภาพ ผู้วิจัยนำเครื่องมือที่สร้างขึ้นจำนวน 3 ภาพ เสนอผู้เชี่ยวชาญ คือ ผู้ช่วยศาสตราจารย์พิเชษฐ์ สุนทรโชติ เพื่อปรึกษารับคำแนะนำและปรับปรุงเครื่องมือ นำข้อมูลที่ได้เสนออาจารย์ที่ปรึกษาเพื่อพิจารณาเป็นเครื่องมือในการเก็บข้อมูลต่อไป

**ขั้นตอนผลงานสร้างสรรค์ครั้งที่ 2** จำนวน 1 ภาพ

1. นำผลจากการสัมภาษณ์ผู้เชี่ยวชาญประกอบการนำเสนอผลงานสร้างสรรค์ครั้งที่ 1 จำนวน 3 ภาพ
2. กำหนดแนวคิดและเนื้อหาของผลงานมาปรับปรุง
3. ถ่ายทอดความคิดเป็นงานสเก็ตซ์ (Sketeh)
4. การสร้างสรรค์งานจิตรกรรมโดยใช้เทคนิคและการระบายสีแบบกลมกลืนด้วยสีอะคริลิกบนผ้าใบ ขนาด 80 x 80 เซนติเมตร
5. นำเสนอผลงานที่สร้างสรรค์เพื่อขอความเห็นชอบจากอาจารย์ที่ปรึกษาและผู้เชี่ยวชาญ

**วิธีการหาคุณภาพผลงานสร้างสรรค์ครั้งที่ 2** จำนวน 1 ภาพ ผู้วิจัยนำเครื่องมือที่สร้างขึ้นจากคำแนะนำของผู้เชี่ยวชาญ เสนอผลงานทางศิลปะในการสนทนากลุ่ม (Focus group) เพื่อรับคำแนะนำและฉันทามติ จำนวน 7 คน จากผู้ที่มีประสบการณ์ทางศิลปะ

**แบบสนทนากลุ่ม มีขั้นและวิธีหาคุณภาพ ดังนี้**

**ขั้นตอนในการสร้างเครื่องมือ ชิ้นที่ 4** แบบสนทนากลุ่ม

สร้างโดยการกำหนดวัตถุประสงค์การสนทนา โดยนำผลการวิจัยมาเป็นประเด็นคำถาม โดยเชิญผู้มีประสบการณ์ด้านศิลปกรรม จำนวน 7 คน ร่วมแสดงความคิดเห็นตามประเด็นที่ที่กำหนดไว้ทุกข้อ กรณีต้องการข้อมูลนอกเหนือจากนั้นให้ถือว่าเป็นข้อคิดเห็นอื่นๆ ผลการตรวจสอบผลวานสร้างสรรค์ได้จากการสังเคราะห์ความคิดเห็นดังกล่าวในรูปแบบตาราง

**วิธีหาคุณภาพเครื่องมือชิ้นที่ 4** โดยการนำเสนอให้อาจารย์ที่ปรึกษารับรอง

**การเก็บรวบรวมข้อมูล**

ได้ดำเนินการเก็บรวบรวมข้อมูล โดยใช้เครื่องมือการวิเคราะห์ภาพผลงานจากกลุ่มตัวอย่าง จำนวน 25 ภาพ เพื่อนำข้อมูลจากการวิเคราะห์มาสร้างสรรค์ผลงานครั้งที่ 1 จำนวน 3 ภาพ และครั้งที่ 2 จำนวน 1 ภาพ

ระยะเวลาในการเก็บรวบรวมข้อมูล

ระหว่างเดือน พฤษภาคม - กันยายน พ.ศ. 2558

**สถิติที่ใช้ในการวิเคราะห์ข้อมูล**

**การวิเคราะห์ข้อมูล**

การวิเคราะห์ข้อมูลจากแบบสังเกต

1. การตัดทอนรูปทรง เก็บรวบรวมข้อมูลจากแบบสังเกตแบบมีโครงสร้างตามประเด็นย่อยที่ศึกษา มารวบรวมบันทึกลงในตารางบันทึกผลการสังเกตการตัดทอนรูปทรงคิดเป็นร้อยละ
2. การวิเคราะห์ข้อมูลจากแบบวิเคราะห์ตารางกริด เก็บรวบรวมข้อมูลชุดสีจากแบบวิเคราะห์ตารางกริด ตามประเด็นย่อยที่ศึกษา แล้วมารวบรวมบันทึกลงในตารางสังเคราะห์ผลการศึกษาชุดสี คิดเป็นร้อยละ
3. การจัดองค์ประกอบศิลป์ เก็บรวบรวมข้อมูลจากการสังเกตบันทึกข้อมูลลงในตารางการสังเคราะห์ การสังเคราะห์การสังเกตการจัดองค์ประกอบศิลป์ เรื่อง เอกภาพ ความสมดุล และจุดเด่น หรือจุดสนใจ คิดเป็นร้อยละ
4. การสัมภาษณ์ข้อมูลจากแบบสัมภาษณ์แบบมีโครงสร้าง นำผลการสัมภาษณ์ผู้เชี่ยวชาญมาบันทึกลงในตารางสังเคราะห์คำสัมภาษณ์จากผู้เชี่ยวชาญ เพื่อสรุปประเด็นตามคำแนะนำ โดยมีอาจารย์ที่ปรึกษารับรอง
5. การสนทนากลุ่ม (Focus group) นำภาพผลงานสร้างสรรค์ชิ้นที่ 4 ให้ผู้มีประสบการณ์ ทางศิลปะ เพื่อรับคำแนะนำแล้วบันทึกลงในตารางสังเคราะห์จัดลำดับข้อมูลการประชุมกลุ่มย่อยเพื่อหาค่าเฉลี่ยและแปลความหมายอยู่ในหัวข้อใหญ่

**สถิติที่ใช้ในการวิเคราะห์ข้อมูล**

สถิติที่ใช้วิเคราะห์ผลการตรวจสอบผลงานจากผู้มีประสบการณ์ทางศิลปะด้วยการวิเคราะห์เชิงเนื้อหา (Content analysis) และการประเมินตามแบบของ ลิเคิร์ท (Likert) 3 ระดับ ได้แก่ มาก ปานกลางน้อย (Davis et al อ้างถึงใน ชณุตพร ศรีชัย, 2555 : 47) และการแปลความหมายค่าเฉลี่ย (Mean) และค่าร้อยละดังนี้

การแปลความหมาย ค่าเฉลี่ย ตามตารางวิเคราะห์ของ Davis et al. 2006

ระดับ 2.33-2.99 หมายถึง เห็นด้วยในระดับมาก

ระดับ 1.67-2.33 หมายถึง เห็นด้วยในระดับปานกลาง

ระดับ 1-1.66 หมายถึง เห็นด้วยในระดับน้อย

การแปลความหมาย ค่าร้อยละ (Percentage) โดยกำหนดเกณฑ์ดังนี้

ร้อยละ 80 – 100 มาก

ร้อยละ 50 – 79 ปานกลาง

ร้อยละ 0 - 49 น้อย

อนึ่งการใช้สถิติดังกล่าวเพื่อช่วยให้ผู้วิจัยเลือกประเด็นที่จะวิเคราะห์เชิงเนื้อหาได้ถูกต้อง

**การแปลความหมาย**

**มาก** หมายถึง การตัดทอนรูปทรง ชุดสีที่ให้ความรู้สึกเบิกบานสดใส การจัดองค์ประกอบศิลป์ ในระดับมาก

**ปานกลาง** หมายถึง การตัดทอนรูปทรง ชุดสีที่ให้ความรู้สึกเบิกบานสดใส การจัดองค์ประกอบศิลป์ ในระดับปานกลาง

**น้อย** หมายถึง การตัดทอนรูปทรง ชุดสีที่ให้ความรู้สึกเบิกบานสดใส การจัดองค์ประกอบศิลป์ ในระดับน้อย

**สรุปผลการวิจัย**

**ผลการวิจัยพบว่า**

การวิเคราะห์ผลงานจิตรกรรมดอกไม้ ในประเด็นที่เกี่ยวกับ การตัดทอนรูปทรง ชุดสี การจัดองค์ประกอบศิลป์ สรุปได้ดังนี้

1. การตัดทอนรูปทรง เป็นงานจิตรกรรมแบบเหนือจริงเรื่องดอกไม้ พบว่า ข้อมูลที่พบมากในเรื่องของการตัดทอน คือ การตัดทอนแบบบิดเบี้ยว รองลงมาคือการตัดทอนรายละเอียด และการตัดทอนโดยการทำให้แบนตามลำดับ
2. ชุดสี พบว่า โดยภาพรวมมีการใช้สี 5 สีแรกตามลำดับ ดังนี้ สีผสมขาว ร้อยละ 14.4 สีเขียวอ่อน ร้อยละ 8.44 สีน้ำตาล ร้อยละ 6.66 สีส้ม ร้อยละ 6.54 และสีฟ้าร้อยละ 6.04
3. การจัดองค์ประกอบศิลป์ พบว่าได้แบ่งออกเป็น 3 กลุ่ม ดังนี้
   1. เอกภาพ พบว่า มีการจัดองค์ประกอบแบบกลุ่มในระดับมาก ร้อยละ 84 และรองลงมา คือ การจัดแบบกระจายร้อยละ 16
   2. ความสมดุล พบว่า การใช้ความสมดุลแบบเท่ากันโดยความรู้สึกในระดับมาก คือร้อยละ 88 รองลงมาคือ ความสมดุลแบบซ้าย-ขวาเท่ากันทุกประการ ร้อยละ 8 และความสมดุลจากแกนกลาง ร้อยละ 4
   3. จุดสนใจ พบว่า จุดสนใจในตำแหน่งที่สำคัญพบในระดับมาก คือ ร้อยละ 80 รองลงมา จุดสนใจอยู่กึ่งกลางภาพ ร้อยละ 20

การสร้างสรรค์งานจิตรกรรมเหนือจริงเรื่องดอกไม้ ด้วยสีอะคลิลิกบนผ้าใบ สรุปได้ดังนี้

1. ประเด็นการตัดทอนรูปทรง คือ ใช้การตัดทอนแบบบิดเบี้ยวของกลีบดอก และตัดทอนรายละเอียดให้เหลือเพียงสาระสำคัญเท่านั้น
2. สำหรับประเด็นชุดสีให้เน้นสีผสมขาวมากขึ้น และให้เพิ่มสีคู่ตรงข้ามมากขึ้นเพราะจะทำให้ดูเด่นขึ้น
3. มีการจัดวางองค์ประกอบศิลป์ โดยมุ่งแสดงเรื่องราวเชื่อมโยงให้เห็นถึงความสัมพันธ์ระหว่างดอกไม้และผู้หญิง เพราะสตรีเปรียบเสมือนดอกไม้ประดับโลก เพื่อปลุกจิตสำนึกของคนในสังคมให้มีการพัฒนาทางด้านจิตใจที่ดีขึ้น
4. กลวิธีการสร้างสรรค์ผลงาน ผู้วิจัยสร้างสรรค์โดยใช้สีอะคลิลิกบนผ้าใบ ใช้เทคนิคการระบายสีแบบกลมกลืน (Blending) พื้นผิวเรียบ การใช้สีที่สอดคล้องกับธรรมชาติโดยการลดความเข้มของสีลงไปเรื่อยๆ จนกลายเป็นสีผสมขาวบนพื้นภาพที่ปรากฏ

การตรวจสอบผลงาน โดยการประชุมกลุ่มผู้มีประสบการณ์ทางศิลปกรรม พิจารณาจากค่าเฉลี่ย (Mean) โดยภาพรวม พบว่า ผลงานอยู่ในระดับ (X = 2.48 ) คิดเป็นร้อยละ 70.74 เมื่อพิจารณาในรายละเอียด พบว่า

1. การตัดทอนรูปทรง พบว่า เน้นการใช้รูปทรงอินทรีย์ นำมาผสมผสานเชื่อมโยงกับรูปทรงอิสระ นำรูปทรงของดอกไม้มาตัดทอนกลีบดอกและใบให้เหลือเพียงสาระสำคัญเท่านั้น
2. การจัดองค์ประกอบศิลป์ พบว่า มีการจัดวางองค์ประกอบมุ่งแสดงเรื่องราวเชื่อมโยงระหว่างดอกไม้กับผู้หญิง จัดเอกภาพแบบกลุ่ม เพื่อให้ผลงานมีความสอดคล้องกับความต้องการเชิงรสนิยมของผู้ดูและผู้ชมใช้ความสมดุลแบบเท่ากันตามความรู้สึก เพื่อให้สอดคล้องกับอัตลักษณ์ของผู้สร้างงานที่ต้องการที่จะแสดงออกอย่างอิสระตามปรัชญาศิลปะสมัยใหม่ (Modern Art) และศิลปะร่วมสมัย จุดสนใจถูกวางไว้อยู่ในตำแหน่งที่สำคัญโดยผู้วิจัยได้สร้างสรรค์ผลงานทั้ง 4 ภาพ โดยจัดวางไว้อยู่กึ่งกลางภาพเพื่อเป็นจุดรวมสายตา ดึงดูดผู้ดูผู้ชม ให้เห็นทั้งคุณค่าด้านเนื้อหาและเรื่องราว ตลอดจนมีสุนทรียภาพที่ปรากฏในชิ้นงาน

**การอภิปรายผล**

จากผลการวิจัย มีประเด็นสำคัญนำไปสู่การอภิปรายผล ดังนี้

1. จากการศึกษาผลงานจิตรกรรมรูปแบบเหนือจริงของ จอร์เจีย โอคีฟ ที่สร้างขึ้นในช่วงช่วงเวลา ปี ค.ศ.1920-1945 พบว่า
   1. การวิเคราะห์งานจิตรกรรมของจอร์เจีย โอคีฟ ซึ่งเธอได้ยืนหยัดความเป็นศิลปินอิสระตั้งแต่ยุคของศิลปะสมัยใหม่ในอเมริกา สู่งานศิลปะนามธรรม ภาพดอกไม้ของเธอแสดงออกถึงความสวยงามกลมกลืน ด้วยน้ำหนักสีที่เต็มเปี่ยมไปด้วยความรู้สึก สะท้อนให้เห็นถึงความใกล้ชิดกับธรรมชาติซึ่งเธอได้สร้างสรรค์ภาพดอกไม้หลากสีสันจำนวนมากจนนักวิจารณ์หลายท่านได้วิจารณ์เกี่ยวผลงานของเธอ และมักจะถูกเชื่อมโยงเข้ากับหลักทฤษฎีจิตวิเคราะห์ของซิกมันต์ ฟรอยด์ จนมีคำกล่าวว่า “งานศิลปะของเธอ เป็นการแสดงออกโดยผ่านร่างกายผู้หญิง รูปร่างและทุกส่วนจะมีความสัมพันธ์กับร่างกาย รูปพรรณสัณฐานกลายเป็นจิตสำนึก” และในตรงนี้มีความสอดคล้องกับทฤษฎีเน้นอารมณ์ (Emotionalism)
   2. แสดงรูปแบบนามธรรมลดทอน ตัดรายละเอียดบางส่วนออกแต่ยังมีเค้าโครงว่าเป็นรูปทรงของสิ่งนั้นอยู่ ซึ่งลักษณะนี้สอดคล้องทฤษฎีการเลียนแบบ (Imitationalism Theory)
   3. แสดงชุดสีอย่างมีพลังตามจังหวะของรูปทรงดอกไม้ในลักษณะแบบสามมิติ คือ กว้าง ยาว หนา หรือลึกโดยมีน้ำหนักที่เป็นจริงตามความรู้สึก
   4. การจัดองค์ประกอบศิลป์ การใช้มุมมองขยายเฉพาะส่วนของโอคีฟ แสดงให้เห็นถึงการใช้หลักการของการสร้างภาพ ซึ่งต้องมีองค์ประกอบ 4 ด้าน คือ 1. Unity 2. Balance 3. Scale

4. Content ภาพในชุดดอกไม้ของเธอมีเหตุผลและหลักการดังกล่าว จึงนับว่าเป็นงานที่สมบูรณ์

1. การสร้างสรรค์งานจิตรกรรมเหนือจริงเรื่องดอกไม้ ผลงานการสร้างสรรค์และพัฒนาทั้ง 4 ภาพที่สร้างขึ้น มีจุดเริ่มต้นและแรงบันดาลใจส่วนใหญ่มาจากธรรมชาติ โดยนำรูปทรงธรรมชาติคือดอกไม้มาเลียนแบบ แต่มีการคลี่คลายตัดทอนรูปทรงและรายละเอียดบ้าง แต่ยังคงไว้ซึ่งสาระสำคัญ นำมาผสมผสานเข้ากับเรื่องราวของมนุษย์ เพื่อสร้างสรรค์ผลงานโดยอาศัยเรื่องราวของวรรณคดีไทยมาเป็นสื่อแสดงออก ซึ่งจะสะท้อนให้เห็นภาพความผูกพันระหว่างดอกไม้และมนุษย์ เพื่อจรรโลงสังคมไทยให้มีความรักในธรรมชาติและมนุษย์โดยเฉพาะผู้หญิงซึ่งเป็นเพศที่สวยงามประดับโลกให้มีความน่าอยู่น่าอยู่มากยิ่งขึ้น การสร้างสรรค์ผลงานเน้นการจัดวางภาพเป็นเอกภาพแบบกลุ่ม การวางจุดสนใจในตำแหน่งที่สำคัญ ความสมดุลแบบเท่ากันโดยความรู้สึก การใช้ชุดสีที่ให้ความรู้สึกเบิกบานสดใสและใช้กลวิธีในการระบายสีแบบ Blending คือ การระบายสีแบบกลมกลืนพื้นผิวเรียบ เพื่อเพิ่มความโดดเด่นให้เกิดมิติของภาพ สะท้อนถึงบรรยากาศที่เป็นแบบเพ้อฝันมีความสุข เพื่อกระตุ้นอารมณ์ของคนในสังคมให้มีจิตใจรักธรรมชาติและดูแลผู้หญิงให้อยู่ในสังคมได้อย่างสงบสุขและปลอดภัยชั่วกาลนาน

จากการศึกษาวิเคราะห์สร้างสรรค์ผลงานจิตรกรรมเหนือจริงเรื่องดอกไม้ ได้สร้างขึ้นจำนวน 4 ภาพ โดย 3 ภาพแรกเป็นผลงานการสร้างสรรค์จากผลการวิเคราะห์ข้อมูลจากผลงานจิตรกรรมของจอร์เจีย โอคีฟ และอีก 1 ภาพ เป็นผลจากการพัฒนาตามข้อเสนอแนะของผู้ทรง คุณวุฒิทางจิตรกรรม

* 1. ผลงานการสร้างสรรค์ชิ้นที่ 1 ภาพผลงานชื่อ บัวสวรรค์

ผู้วิจัยได้นำเนื้อหาเกี่ยวกับดอกไม้ทางศาสนาพุทธซึ่งถือว่าเป็นสัญลักษณ์ของคุณงามความดี โดยมีดอกบัวสวรรค์และเด็กในดอกบัว ซึ่งแสดงถึงเรื่องราวนางในวรรณคดีที่ถือกำเนิดมาจากดอกบัว คือ นางประทุมวดี ในภาพมีการตัดทอนรูปทรงของกลีบดอกและใบโดยการบิดเบี้ยวและตัดทอนรายละเอียด โดยใช้ชุดสีเป็นสีวรรณะเย็นที่ให้ความรู้สึกเบิกบานสดใส การจัดวางภาพมีความเป็นเอกภาพแบบกลุ่ม ความสมดุลซ้าย-ขวาเท่ากันโดยความรู้สึกและกลวิธีในการระบายสี แบบ Blending คือ การระบายสีแบบกลมกลืนพื้นผิวเรียบ เพื่อช่วยให้ผลงานที่สร้างสรรค์มีมิติสัมพันธ์กันระหว่างดอกไม้กับมนุษย์

* 1. ผลงานการสร้างสรรค์ชิ้นที่ 2 ภาพผลงานชื่อ “ราชินีแห่งผืนน้ำ”

เป็นการสร้างสรรค์ผลงานที่แสดงถึงเรื่องราวของดอกบัว ซึ่งเป็นไม้มงคลที่เรานิยมนำมาบูชาพระมากกว่าดอกไม้ชนิดอื่นๆ เพราะชาวไทยพุทธยังมีความเชื่อสืบเนื่องว่า การพนมมือไหว้เปรียบดั่งดอกบัวนำมาบูชาแด่องค์พระสัมมาสัมพุทธเจ้า และยังถือว่าดอกบัวเป็นดอกไม้ชนิดแรกที่มีกำเนิดขึ้นมาก่อนดอกไม้ชนิดอื่นๆบนโลกนี้ซึ่งเป็นความเชื่อที่สืบทอดมาจวบจนยุคปัจจุบัน การสร้างสรรค์ผลงาน มีการตัดทอนรูปทรงของกลีบดอกให้บิดเบี้ยว และตัดทอนรายละเอียดของใบ ชุดสีที่ใช้คือสีให้ความเบิกบานสดใส กลวิธีในการระบายสีใช้แบบ Blending คือ การระบายสีแบบกลมกลืนพื้นผิวเรียบ ช่วยให้ผลงานที่สร้างสรรค์มีมิติความสัมพันธ์ระหว่างดอกไม้กับนางในวรรณคดีดุจภาพในฝัน จุดสนใจ คือนางประทุมวดีที่อยู่บนดอกบัว

* 1. ผลงานการสร้างสรรค์ชิ้นที่ 3 ภาพผลงานชื่อ “ดอกไม้คุณธรรม”

การสร้างสรรค์ผลงานที่แสดงถึงดอกไม้คุณธรรม ซึ่งหมายถึง ดอกบัวที่ใช้บูชาพระซึ่งมีความหมายถึง ความดีมีคุณธรรมช่วยสร้างสรรค์สังคมไทยให้มีปลอดภัยสำหรับเด็กและผู้หญิงจึงสร้างสรรค์ผลงานชื่อดอกไม้คุณธรรมขึ้นเพื่อกล่อมเกลาจิตใจคนในสังคมให้ลดความรุนแรงและโหดร้ายต่อเด็ก ผู้หญิงตลอดถึงคนชรา เพื่อสะท้อนให้เห็นภาพลักษณ์ที่สวยงามในสังคมไทย

การสร้างสรรค์ผลงาน มีการตัดทอนรูปทรงของกลีบดอกและใบ โดยวิธีบิดเบี้ยว ปลายกลีบจะพุ่งสู่เบื้องบนกำลังจะบาน การตัดทอนโดยการบิดเบี้ยวและการตัดทอนรายละเอียด ชุดสีเป็นสีที่ให้ความรู้สึกเบิกบานสดใส การจัดภาพแบบกลุ่ม ความสมดุลเท่ากันโดยความรู้สึกจุดสนใจในตำแหน่งที่สำคัญ กลวิธีในการระบายสีแบบ Blending เพื่อช่วยให้ผลงานมีมิติสัมพันธ์กันระหว่างดอกไม้กับผู้หญิง

* 1. ผลงานการสร้างสรรค์ชิ้นที่ 4 ภาพผลงานชื่อ สันติภาพแห่งความสวยงามของโลกในศตวรรษที่ 21 ผลการสร้างสรรค์/พัฒนาชิ้นนี้ เพื่อสะท้อนให้เห็นโลกแห่งอนาคตที่สวยงาม เด็ก สตรีและคนชรา คงจะได้รับการคุ้มครองเป็นกรณีพิเศษสังคมไทยคงน่าอยู่ขึ้น

การสร้างสรรค์ผลงาน มีการตัดทอนการบิดเบี้ยวและตัดทอนรายละเอียดขอรูปทรงของดอกไม้และผู้หญิง แต่ยังคงสภาพเดิมเพื่อ เน้นความสวยงามอย่างธรรมชาติ ชุดสีให้ความรู้สึกเบิกบาน สดใส มีชีวิตชีวา การจัดองค์ประกอบแบบมีความเป็นเอกภาพเป็นกลุ่ม เน้นจุดสนใจที่ชัดเจนคือนางฟ้าที่ลอยขึ้นมาจากดอกบัวสู่ความเป็นอิสรภาพวางไว้ในตำแหน่งที่สำคัญ ความสมดุลของภาพใช้แบบเท่ากันโดยความรู้สึก

ผลงานจิตรกรรมชุดนี้ เพื่อกล่อมเกลาจิตใจของคนในสังคมไทยให้เป็นคนดีมีคุณธรรมในการเตรียมความพร้อมการอยู่ร่วมกันอย่างเป็นสุขและสามารถเติบโตอยู่รอดได้อย่างมีคุณภาพในสังคมโลกศตวรรษที่ 21

**ข้อเสนอแนะ**

**ข้อเสนอแนะเพื่อการปฏิบัติ**

1. ควรเลือกใช้วิธีการวิเคราะห์ที่เหมาะสมกับลักษณะหรือธรรมชาติของผลงาน
2. ควรสนับสนุน และส่งเสริมให้มีการศึกษาเชิงสร้างสรรค์อย่างมีระบบ สามารถนำไปเป็นแนวทางหรือแบบอย่างในการสร้าง และพัฒนาการทำงานศิลปะตามความถนัดของแต่ละบุคคล
3. ควรกระตุ้นให้เกิดแรงบันดาลใจในการจัดประเด็น เพื่อการสร้างสรรค์ชิ้นงานที่เป็นตัวกระตุ้นให้ผู้ดูผู้ชมเกิดอารมณ์ร่วม หรือคล้ายตามความรู้สึกของงาน ประกอบการนำเสนอที่ตรงประเด็นที่ต้องการแสดงออก

**ข้อเสนอแนะในการวิจัยต่อไป**

1. บุคคล ควรมีการศึกษาเกี่ยวกับความสัมพันธ์ของรูปแบบ เนื้อหาเรื่องราว กลวิธีและการสื่อความหมายที่เหมาะสมกับงานที่สร้างสรรค์ขึ้น

2.หน่วยงานการศึกษา ควรศึกษาแนวทางส่งเสริมและพัฒนาการเรียนการสอนรายวิชาทาง

ศิลปกรรม เพื่อให้นักศึกษาหันสนใจในการหารูปแบบการนำเสนอใหม่ๆ โดยเฉพาะการสร้างปฏิสัมพันธ์ระหว่างศิลปินผู้สร้างงานและผู้ชม

**บรรณานุกรม**

กนกพรรณ เถาทอง. (2545). **จิตรกรรมสร้างสรรค์ : กรณีศึกษาผลงานจิตรกรรมศิลปิน กลุ่มเซอร์เรียลิสม์.** (อัดสำเนา).

กรมวิชาการ. (2544). **ความคิดสร้างสรรค์.** กรุงเทพฯ : คุรุสภาลาดพร้าว.

กำจร สุนพงษ์ศรี. (2541). **ทัศนศิลป์.** กรุงเทพฯ : วีปริ้นท์ (1991). จำกัด.

---------. (2523). **ศิลปะสมัยใหม่.** กรุงเทพฯ : ไทยวัฒนาพานิช.

เกียรติศักดิ์ ชานนนารถ. (2544). **การแสดงศิลปกรรมย้อนหลัง**. กรุงเทพฯ : อัมรันทร์พริ้นติ้งแอนพับลิซซิ่ง จำกัด.

โกสุม สายใจ. (2540). **สีและการใช้สี**. กรุงเทพฯ : อมรินทร์พลิ้นติ้งแอนด์พับลิชชิ่ง.

ชณุตพร ศรีชัย. (2555). **สภาพแวดล้อมขององค์การที่มีอิทธิพลต่อการใช้ Business Intelligence ของ SMEs. ในกรุงเทพมหานครและปริมณฑล.** วิทยานิพนธ์วิทยาศาสตร์มหาบัณฑิต สาขาวิชาสถิติประยุกต์และเทคโนโลยีสารสนเทศ สถาบันบัณฑิตพัฒนาบริหารศาสตร์.

ชลูด นิ่มเสมอ. (2538). **องค์ประกอบศิลปะ**. (พิมพ์ครั้งที่ 3). กรุงเทพฯ : ไทยวัฒนาพานิช.

---------. (2531). **องค์ประกอบศิลปะ.** กรุงเทพฯ **:** ไทยวัฒนาพานิช.

ชะวัชชัย ภาติณธุ. (2544). **ทัศนศิลป์วิจักษ์**. กรุงเทพฯ : คุรุสภาลาดพร้าว.

โชติอนันต์ และคณะ. (2552)**. ไม้ดอกไม้ประดับ.** (พิมพ์ครั้งที่ 2). กรุงเทพฯ : ดวงกมล พับลิชชิ่ง.

เทียนชัย ตั้งพรประเสริฐ. (2538). **องค์ประกอบศิลป์ 1.** (พิมพ์ครั้งที่ 2). กรุงเทพฯ : โรงพิมพ์ภาพพิมพ์

น ณ ปากน้ำ. (2531). **ความเข้าใจในศิลปะ.** กรุงเทพฯ : อัลฟ่า มีเดีย.

ประพันธ์ ศรีสุตา. (2543). **สารานุกรมศิลปะ.** กรุงเทพฯ : วิสคอมเซ็นเตอร์.

ประไพ วีระอมรกุล. (2553). **ประวัติศาสตร์ศิลป์**. กรุงเทพฯ : สหธรรมิก.

ประเสริฐ พิชยะสุนทร. (2555). **ศิลปะและการออกแบบเบื้องต้น**. กรุงเทพฯ : วี.พริ้นท์.

พรสนอง วงศ์สิงห์ทอง. (2547). **ประวัติศาสตร์นฤมิตศิลป์.** กรุงเทพฯ : จุฬาลงกรณ์มหาวิทยาลัย.

พีนาลิน สาริยา. (2535). **จิตรกรรมประยุกต์.** (พิมพ์ครั้งที่ 2). กรุงเทพฯ : โอ.เอส.พริ้นติ้งเฮ้าส์.

พีระพงษ์ กุลพิศาล. (2554). **การบิดเบือนรูปทรงรูปทัศนศิลป์,** (อัดสำเนา).

ราชบัณฑิตสถาน. (2541). **พจนานุกรมศัพท์ศิลปะ.** (พิมพ์ครั้งที่ 2). กรุงเทพฯ : คุรุสภา.

วิรุณ ตั้งเจริญ. (2535). **ศิลปะร่วมสมัย**. กรุงเทพฯ : วิฌวลอาร์ต.

ศิลป์ พีระศรี. (2515). **พระยาอนุมานราชธน เซอเรียลิสม์ (Surrealism) ในศิลปะสงเคราะห์.**กรุงเทพฯ : บรรณาคาร.

ศุภชัย สิงห์ยะบุศย์. (2547). **ประวัติศาสตร์ศิลปะตะวันตก.** กรุงเทพฯ : วาดศิลป์.

สงวน รอดบุญ. (2533). **ลัทธิและสกุลช่างศิลปะตะวันตก.** กรุงเทพฯ : โอเดียนสโตร์.

สดชื่น ชัยประสาธน์. (2537). **การตีความเป็นจริงในกวีนิพนธ์และจิตรกรรมเซอร์เรียลิสม์ในฝรั่งเศส ค.ศ. 1916-1969**. กรุงเทพฯ : อัมรินทร์ พริ๊นติ้ง กรุ๊พ.

สมเกียรติ ตั้งนโม. (2545). **แนวคิดสตรีนิยมของอีริค ฟรอม์ม : มุมมองจากจิตวิเคราะห์**. (ออนไลน์). จาก : http://www.midnightunix.org.th.

สมชาย พรหมสุวรรณ. (2548). **หลักการทัศนศิลป์.** กรุงเทพฯ : แอคทีฟ พริ้นท์.

สมภพ จงจิตต์โพธา. (2552). **จิตรกรรมสร้างสรรค์.** กรุงเทพฯ : วาดศิลป์.

---------. (2554). **องค์ประกอบศิลป์.** พิมพ์ครั้งที่ 1. กรุงเทพฯ : วาดศิลป์.

---------. (2556). **ทฤษฎีสี.** กรุงเทพฯ : วาดศิลป์.

สุชาติ เถาทอง. (ไม่ปรากฎปีที่พิมพ์). **ทัศนศิลป์กับมนุษย์.** กรุงเทพฯ : ไทยร่มเกล้า จำกัด.

สารานุกรมสำหรับเยาวชน. (2535).  **ทัศนศิลป์สมัยใหม่.** กรุงเทพฯ : แสงศิลป์การพิมพ์.

ศ.ดร.เกรียงศักดิ์ เจริญวงศ์ศักดิ์. (2556). **ปัญหาการล่วงละเมิดทางเพศในสตรี.** ค้นเมื่อวันที่ 12 มีนาคม 2559, จาก kriengsak@kriengsak.com/http://2.bo.blogspot.com/-

อัศนีย์ ชูอรุณ. (2544). **จิตรกรรมร่วมสมัย.** (พิมพ์ครั้งที่ 2). กรุงเทพฯ : โอเดียนสโตร์.

อารี สุทธิพันธ์. (2532). **ทัศนศิลป์และความงาม.** กรุงเทพฯ : แสงศิลป์การพิมพ์.

อัศนีย์ ชูอรุณ. (2544). **จิตรกรรมร่วมสมัย.** (พิมพ์ครั้งที่ 2). กรุงเทพฯ : โอเดียนสโตร์.

Artofmylife. (2010). **ดอกไม้ในแวดลงศิลป์อเมริกัน จอร์เจีย โอคีฟ.** ค้นเมื่อวันที่ 11 มีนาคม 2559 จาก Artofmylifeasafrog.blogspot.com

Kapook. (2015). **ดอกไม้ประจำชาติอาเซียน**. ค้นเมื่อวันที่ 11 มีนาคม 2559, จาก http://www.kapook.com

Pantip. (2015). **128 ปี ศิลปินสาวผู้ยิ่งใหญ่...จอร์เจีย โอคีฟ**. ค้นเมื่อวันที่ 11 มีนาคม 2559 จาก www.m.pantip.com/topic/34445563

Pry Pansang. (2007). **Georgia O’keeffe Amd Alfred Stieglitz**. ค้นเมื่อวันที่ 11 มีนาคม 2559, จาก Prypansangclipping.blogspot.com